text: Georg Jensen fejres på Koldinghus
  23 august 2015 kl. 16.40
  Koldinghus har valgt at fejre 150-året for Georg Jensens fødsel med en stor udstilling, der præsenterer alt det bedste fra Georg Jensen og den virksomhed, han skabte.
  
  Georg Jensen startede sin virksomhed tilbage i 1904, hvor han åbnede et værksted. Allerede ti år senere var Georg Jensens sølv-håndværk kendt langt ud over Danmarks grænser.
  - Det er jo en meget stor begivenhed, og det er noget, vi har arbejdet på i over et år, siger museumsdirektør på Koldinghus, Thomas Thulstrup, til TV SYD.
  Udstillingen præsenterer værker af Georg Jensen og de mange andre håndværkere, der har været en del af Georg Jensens smedje, heriblandt Henning Koppel, Allan Scharff og Nanna Ditzel.
  Udstillingen tager dermed publikum med helt fra smedjens begyndelse og igennem de næste 110 år med sølv i alle former.
  "Georg Jensen - et eventyr i dansk sølv" kan ses på Koldinghus fra 4. september 2015 til 28. februar 2016.
  